
Budsjettoppfølging per 30. september 2003

./.
Som vedlegg 1 følger en oversikt over regnskapsførte og budsjetterte inntekter og utgifter per enhet. Oversikten gjelder bevilgningsøkonomien
 per 30.09. Som vedlegg 2 følger en oversikt over udispo​nert bevilgning per 01.01.03.

Universitetet i Tromsø har et regnskapsført mindreforbruk
 ved utgangen av september på 28,9 milli​o​ner kroner. Det budsjetterte mindreforbruket på dette tidspunktet var 19,9 mill, det vil si at det er et avvik mellom budsjett og regnskap på 9 mill.

Statsbe​vilg​ningen tildeles med 1/12 månedlig og fordeles jevnt gjennom året, mens lønnsutgiftene vil være størst i andre halvdel av året som følge av at lønnsutgiftene er minimale i juni måned (avsatte ferie​penger utbetales i juni). I tillegg kommer at større investeringer ofte gjøres på slutten av året. Dette til sammen forklarer hvorfor det er naturlig at det er et mindreforbruk på denne tiden av året.

Avviket mellom budsjetterte og regnskapsførte inntekter og utgifter må til dels tilskrives periodise​ringsproblematikk. Det vil si at det ikke alltid er enkelt å forutsi i hvilken måned en inntekt eller utgift vil påløpe. En årsak til dette er at universitetene ikke aktiverer
 og avskriver investeringer, men utgiftsfører hele beløpet på kjøpetidspunktet. Likevel er både lønnsutgifter og bevilgningene relativt forutsigbare, noe som taler for at avviket mellom budsjett og regnskap ikke bør være for stort. Noe av avvikene som fremgår av vedlegget må derfor også ses i sammenheng med at det fort​satt er et potensial for forbedringer i budsjettarbeidet ved flere enheter.

Kommentarer til de enkelte fakulteter/enheter

Universitetsdirektøren har bedt enhetene om å gjennomgå økonomien sin, og å kommentere avvik mellom regnskap og budsjett. Enhetene er også bedt om å revidere budsjettene sine ved store avvik fra regnskapet. Nedenfor følger en sammenfatning av de ulike fakultetenes/enhetenes kommentarer.

Enhetene ble bedt om å gi en tilsvarende tilbakemelding i forbindelse med regnskapsavslutningen for 2. tertial, ved utgangen av august. Det er ganske kort tid siden forrige oppfølging, slik at det ikke bør være skjedd alt for store endringer siden da. Enhetene er også bedt om å anslå forventet resultat ved årsslutt. Svarfristen ble satt så langt ut i oktober, at man har kunnet ta hensyn til et tilnærmet fullstendig regnskap for oktober. 

Sentraladministrasjonen

Det er ingen større avvik fra budsjettet. Det forventes et mindreforbruk ved årsslutt på mindre enn én million kroner.

Felles infrastruktur

Budsjettet er justert for kjøp og salg av eiendommer. Universitetet har kjøpt Nordlysplanetariet av Statsbygg, samt én leilighet i TBBL. Det er solgt fem eneboliger i løpet av året, mens ytterligere fem boliger planlegges solgt før årsskiftet. Kjøp og salg av boliger er ledd i å tilpasse boligmassen til universitetets behov, jf. sak S 175-01. Totalt vil overdragelsene gi en nettoinntekt i 2003 på rundt 10 millioner kroner. Kjøp og salg av eiendommer inngår ikke i universitetets ordinære drift.
 

For felles infrastruktur for øvrig venter man ikke store avvik fra budsjettet for året totalt sett. Det vil alltid knyttes usikkerhet til gjennomføringen av investeringsprosjekter. Budsjettet er korrigert for at noen prosjekter er blitt igangsatt senere på året enn opprinnelig planlagt. Basert på situasjonen ved utgangen av september ser det ut som man kan forvente et merforbruk omtrent som budsjettert, på i størrel​sesorden 5 mill. kroner. Udisponert bevilgning var ved årsskiftet 7,7 mill. Det presiseres at anslaget er usikkert, og at merforbruket kan bli lavere enn dette.

Universitetets fellesutgifter

Utbetalingene til samskipnaden vil for hele året bli 1,4 millioner høyere enn budsjettert. Dette skyl​des dels en omlegging av betalingsrutinene, og dels underskuddsdekning ved studenthuset Driv. Tilsvarende er det et visst mindreforbruk på andre poster. Samlet sett forventes man derfor å gå omtrent i balanse for inneværende år.

Samisk senter
Senteret forventer et merforbruk ved årsslutt på om lag 200 000 kroner. Dette er noe lavere enn først antatt, og skyldes interne inntekter og lønnsrefusjoner. Udisponert bevilgning ved årets be​gynnelse var 1,3 mill.

Universitetsbiblioteket

UB forventer et merforbruk på driften i år på rundt 2 millioner kroner. Dette dekkes inn ved bruk av tidligere års udisponerte bevilgning (3,1 millioner). Hele litte​raturbudsjettet er disponert, men det er usikkert om alle bestillinger vil bli fakturert før årsskiftet. Det knytter seg derfor en viss usikkerhet til det prognostiserte årsresultatet.

Semut, Amundsensenteret og Kvinnforsk

Det må forventes et visst mindreforbruk ved årsslutt. Spesielt gjelder det Amundsensenteret, der det ikke har vært belastet lønnsmidler deler av året. Samlet mindreforbruk vil trolig bli rundt en halv million kroner.

Det matematisk-naturvitenskapelige fakultet

Fakultetet hadde ved begynnelsen av året budsjettert med et merforbruk på rundt 12 millioner kro​ner. Til sammenligning var udisponert bevilgning ved årsskiftet ca. 3,6 millioner. De budsjetterte utgiftene var hovedsakelig satt opp på bakgrunn av forslag fra instituttene. Dette medfører trolig en viss overbudsjettering i forhold til faktisk forbruk. Det budsjetterte merforbruket er nå redusert til ca. 3,3 millioner kroner (opprinnelig 12 mill.). Det antas at tallet kan bli ytterligere redusert, trolig ned mot regnskapsmessig balanse.

Fakultetet vurderer ulike langsiktige tiltak for å dimensjonere driften til bevilgningen.

Norges fiskerihøgskole

Økonomien ved NFH ser tilfredsstillende ut, med et forventet merforbruk på 0,9 mill. kroner. Opp​rinnelig budsjett viste et merforbruk på 6,2 millioner. Avviket skyldes særlig ubrukte, avsatte midler til lønnsoppgjøret, ubrukte midler til styrking av økonomi/markedsfag og refusjoner. Udisponert bevilgning ved årets begynnelse var 6,3 millioner.

Det juridiske fakultet

Fakultetet er i en vanskelig situasjon, og varslet allerede tidlig i år at man ikke ville klare å holde seg innenfor budsjettet. Årsaken er i første rekke tilsettinger i vitenskapelige stillinger som har stått ledige. Mesteparten av fakultetets budsjett er bundet opp i fast lønn. Det er derfor små muligheter til helt å unngå en overskridelse. Den siste prognosen tyder imidlertid på at merforbruket kan bli lavere enn først antatt, om lag 1,9 millioner. Til sammenligning var udisponert bevilgning ved årets be​gynnelse på 1,17 mill.

Fakultetet vil utarbeide en plan for hvordan man kan bedre økonomien på sikt. 

Det medisinske fakultet

Med.fak. hadde budsjettert med et årsresultat i tilnærmet balanse. Fakultetet har som følge av delta​kelse i nasjonale samarbeidsprosjekter gått til anskaffelse av utstyr til massespektrometri for rundt 5 millioner kroner. Fakultetet ser investeringen i sammenheng med neste års fordeling av midler til vitenskapelig utstyr. Forventet merforbruk ved årsslutt vil være rundt 5 millioner kroner, inkludert investeringen til massespektrometri. Udisponert bevilgning utgjorde 7,3 mill. ved årets begynnelse.

Det samfunnsvitenskapelige fakultet

SV-fak. budsjetterte opprinnelig med et merforbruk på ca. 8,4 millioner, mens oppspart bevilgning ved årsskiftet var 1,9 millioner. Fakultetet og universitetsdirektøren har i fellesskap sett på mulige tiltak for å bedre økonomien. Budsjettert merforbruk er redusert til 3,6 millioner, og det kan komme ytterligere noen mindre reduksjoner.

Det humanistiske fakultet

Det forventes et samlet merforbruk ved årets slutt på ca. 1,3 mill. kroner, som er ca. 0,5 mill. mindre enn først antatt. Besparelsen skyldes dels tilleggsbevilgninger, og dels stipendiatstillinger som ikke blir besatt før årsskiftet. Udisponert bevilgning er på 3,7 mill.

Tromsø museum

Det har tidligere år blitt belastet for mye dekningsbidrag på Melkøya-prosjektet. Dette er nå tilbake​ført til prosjektregnskapet. Museet har dessuten et etterslep på registrering av øvrige eksterne pro​sjekter, slik at dekningsbidrags​inntektene kommer senere enn antatt. Det forventes et merforbruk i år på rundt 4 millioner kroner, til sammenligning er udisponert bevilgning på nærmere 7 mill.

Program for læring og praktisk pedagogikk

PLP forventer et merforbruk på 500–600 000 kroner, mot 750 000 i opprinnelig budsjett. Forbed​ringen skyldes større eksterne inntekter og interne refusjoner. Udisponert bevilgning utgjør nærmere 1,4 millioner.

Universitetets senter for videre- og etterutdanning

Senteret hadde opprinnelig budsjettert med et merforbruk på 1,4 millioner kroner. Anslaget er nå redusert til ca. 0,6 millioner. Bedringen skyldes først og fremst høyere refusjoner enn budsjettert. Senteret har en udisponert bevilgning fra tidligere år på 2,2 millioner kroner.

Universitetsdirektørens vurdering

Tidligere har tre av enhetene, mat.-nat.fak, jur.fak. og SV-fak., varslet om at de ikke ville klare å holde seg innenfor budsjettrammene (dvs. summen av inneværende års bevilgning og tidligere års udisponerte bevilgning). Situasjonen ser ut til å ha bedret seg for alle tre, og per dags dato er det bare jur.fak. – og muligens SV-fak. – som ikke vil klare dette. Enhetene har arbeidet med å kart​legge årsakene til problemene, og vurderer langsiktige tiltak for å bedre økonomien. 

Forholdsvis mange av enhetene opererer med et merforbruk for inneværende år, men har inndek​ning for dette gjennom udisponert bevilgning fra tidligere. Dette kan ha sammenheng med mang​lende lønns- og priskompensasjon og arbeidet med kvalitetsreformen. 

Tilbakemeldingene fra enhetene tilsier et samlet merforbruk på 20–25 millioner kroner. Da er netto inntekt ved kjøp og salg av fast eiendom holdt utenfor. Av erfaring vet man at slike anslag er litt for pessimistiske. Blant annet tar investeringer lengre tid enn planlagt. Det synes derfor riktig å redu​sere det anslåtte merforbruk til i størrelsesorden 0–15 millioner for inneværende år, som dekkes inn gjennom oppsparte midler. 

Innstilling til vedtak

Universitetsstyret tar saken til orientering.

Tromsø, 28.10.2003

	Arne Benjaminsen

	Håvard Bekkelund

	
	personal- og økonomidirektør

� Det vil si at den eksternt finansierte virksomheten (bidrags- og oppdragsprosjekter) er holdt utenfor.


� Mindreforbruk vil si at inneværende års inntekter er større enn kostnadene. Det motsatte vil være tilfelle for merforbruk. Universitetet har også oppsparte midler fra tidligere år, såkalt udisponert bevilgning. Disse midlene holdes utenfor når man bruker betegnelsene mer-/mindreforbruk. 


� Aktivering vil si at en eiendel føres i balanseregnskapet – ikke i resultatregnskapet. Senere avskriver man eiendelen hvert år i takt med verditapet.


� Midler som er opptjent ved salg av eiendom kan ikke disponeres fritt, men må benyttes til kjøp, vedlikehold og bygging av lokaler til undervisnings- eller forskningsformål, jf. UFDs tildelingsbrev for Universitetet i Tromsø.


� Det har ikke lykkes å innhente opplysninger fra Tromsø museum, slik at det her er universitetsdirektørens vurderinger alene som ligger til grunn for anslagene.

